HU Az Európai Unió Hivatalos Lapja L 195/1

A BIZOTTSÁG (EU) 2015/1200 RENDELETE

(2015. július 22.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található amidoszulfuron, fenhexamid, krezoxim-metil, tiakloprid és trifloxistrobin maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) Az amidoszulfuron tekintetében a 396/2005/EK rendelet III. mellékletének A. része maradékanyag-határértékeket (a továbbiakban: MRL-ek) állapított meg. A fenhexamid, a krezoxim-metil, a tiakloprid és a trifloxistrobin tekintetében az említett rendelet II. melléklete és III. mellékletének B. része határozott meg MRL-eket.

(2) Az amidoszulfuron tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (2). A Hatóság a lenmag tekintetében meghatározott MRL csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a szemes árpa, a szemes zab, a szemes rozs és a szemes búza tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(3) A fenhexamid tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének a 12. cikk (1) bekezdésével összefüggésben értelmezett (2) bekezdése szerint indokolással ellátott véleményt adott ki (3). A Hatóság a mandula és a faeper tekintetében meghatározott MRL-ek csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a kivi tekintetében meghatározott MRL-lel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termék tekintetében az MRL-t a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-t felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy az édeskömény tekintetében meghatározott MRL-lel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékre vonatkozó MRL-t ezért a kimutatási határértéknek megfelelő értéken kell megállapítani. A fürtös áfonya, a tőzegáfonya, a köszméte/egres és az azarólgalagonya tekintetében a Hatóság az első mondatban említett vélemény benyújtását követően a 396/2005/EK rendelet 10. cikkének megfelelően további véleményt adott ki az MRL-ekre vonatkozóan (4). Az említett véleményt indokolt figyelembe venni.

(4) A krezoxim-metil tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének a 12. cikk (1) bekezdésével összefüggésben értelmezett (2) bekezdése szerint indokolással ellátott véleményt adott ki (5). A Hatóság a maradékanyag meghatározásának módosítását javasolta, és a pekándió, a ribiszke (piros, fekete és fehér), a köszméte/egres, a paprika, a napraforgómag, a szemes rozs és a szemes búza tekintetében meghatározott MRL-ek csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, valamint a tehéntej, a juhtej és a kecsketej tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a sárgabarack, az őszibarack és a mangold tekintetében meghatározott MRL-ekkel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani.

(5) A tiakloprid tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének a 12. cikk (1) bekezdésével összefüggésben értelmezett (2) bekezdése szerint indokolással ellátott véleményt adott ki (6). A Hatóság megállapította, hogy a feketeszederre, a kelre, a salátára és az endíviára érvényes MRL-ek kockázatot jelentenek a fogyasztókra nézve. Ezért helyénvaló csökkenteni ezeket az MRL-eket. A Hatóság a gumós zeller, a karórépa, a tarlórépa, a fokhagyma, a vöröshagyma, a salotta/mogyoróhagyma, a karalábé, a spárga, a szemes árpa, a szemes zab, a szemes rizs, a sertészsír, a szarvasmarhazsír, a juhzsír, a kecskezsír, a baromfiizom, a baromfizsír és a baromfimáj tekintetében az MRL-ek csökkentését javasolta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a cukkini, a virágukért termesztett káposztafélék, az endívia, a közönséges borbálafű, a borsmustár, a káposztafélék levele és csírája, a spenót, a mangold, a (friss, hüvelyes) bab, a (száraz) bab, a (száraz) borsó, a repcemag, a mustármag, a szemes kukorica, a tea, a gyógynövényteák (szárított levelek), a gyógynövényteák (szárított gyökerek) és a fűszerek (magvak) tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a csemegeszőlő, a borszőlő, a csemegekukorica, a cikóriasaláta, a (friss, hüvely nélküli) bab és a napraforgómag tekintetében meghatározott MRL-ekkel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani.

(6) A trifloxistrobin tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének a 12. cikk (1) bekezdésével összefüggésben értelmezett (2) bekezdése szerint indokolással ellátott véleményt adott ki (7). A Hatóság a csemege- és a borszőlő, a papája, a fokhagyma, a vöröshagyma, a földimogyoró és a cukorrépa tekintetében meghatározott MRL-ek csökkentését ajánlotta. Más termékek esetében a jelenlegi MRL-ek emelését vagy változatlanul hagyását javasolta. A Hatóság megállapította, hogy a ribiszke (piros, fekete és fehér), a köszméte/egres, a passiógyümölcs, a paprika, az uborka, az apró uborka, a leveles káposzta, az endívia (széles levelű batáviai endívia), a fűszernövények, a (friss, hüvelyes) bab, a szemes zab, a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a baromfi izom-, zsír- és májszövetei, a tehéntej, a juhtej, a kecsketej és a madártojások tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a feketeszeder, a málna, a cikóriasaláta, a (friss, hüvelyes) bab, az olajkinyerésre felhasznált olajbogyó és a cikóriagyökér tekintetében meghatározott MRL-ekkel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani. A vesszőn termő bogyósgyümölcsűek tekintetében a Hatóság az első mondatban említett vélemény benyújtását követően a 396/2005/EK rendelet 10. cikkének megfelelően további véleményt adott ki az MRL-ekre vonatkozóan (8). Az említett véleményt indokolt figyelembe venni. Figyelembe véve a helyes mezőgazdasági gyakorlatra vonatkozó, Belgium által rendelkezésre bocsátott további információkat, és mivel nem merül fel a fogyasztókat érintő kockázat, az újhagyma tekintetében az MRL-eket a jelenleg érvényes szinten indokolt rögzíteni a 396/2005/EK rendelet II. mellékletében. Figyelembe véve a helyes mezőgazdasági gyakorlatra vonatkozó, Ausztria által rendelkezésre bocsátott további információkat, és mivel nem merül fel a fogyasztókat érintő kockázat, a fekete bodza tekintetében az MRL-eket a jelenleg érvényes szinten indokolt rögzíteni a 396/2005/EK rendelet II. mellékletében.

(7) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL, az MRL-eket az adott kimutatási határértéknek megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(8) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi kimutatási határértékeket kell megállapítani.

(9) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.

(10) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és megállapításaikat figyelembe vette.

(11) A 396/2005/EK rendeletet ezért ennek megfelelően módosítani kell.

(12) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított. Mivel a hatályos MRL-ek mellett nem zárható ki a fogyasztókat érintő kockázat, e rendelet alkalmazásának időpontjától kezdve a tiakloprid tekintetében a feketeszeder esetében 1 mg/kg, a kel esetében 0,4 mg/kg, a saláta esetében 1 mg/kg és az endívia esetében 0,15 mg/kg határértéket kell alkalmazni valamennyi termékre.

(13) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Azon termékekre, amelyeket 2016. február 11. előtt állítottak elő, az összes termékben és azok felületén található amidoszulfuron, fenhexamid, krezoxim-metil és trifloxistrobin hatóanyagok tekintetében a 396/2005/EK rendelet továbbra is az e rendeletben szereplő módosítások nélkül alkalmazandó.

Azon termékekre, amelyeket 2016. február 11. előtt állítottak elő, a feketeszeder, a kel, a saláta és az endívia kivételével az összes termékben és azok felületén található tiakloprid hatóanyag tekintetében a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2016. február 12-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2015. július 22-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság: Review of the existing maximum residue levels (MRLs) for amidosulfuron according to Article 12 of Regulation (EC) No 396/2005 (Az amidoszulfuron maradékanyag-határértékének a 396/2005/EK rendelet 12. cikke szerinti felülvizsgálata). EFSA Journal, 2014; 12(3): 3614. [40. oldal].

(3) Európai Élelmiszerbiztonsági Hatóság: Review of the existing maximum residue levels (MRLs) for fenhexamid according to Article 12 of Regulation (EC) No 396/2005 (A fenhexamid maradékanyag-határértékének a 396/2005/EK rendelet 12. cikke szerinti felülvizsgálata). EFSA Journal, 2014; 12(1): 3536. [42. oldal].

(4) Reasoned opinion on modification of the MRLs for fenhexamid in various berries (Indokolással ellátott vélemény a különböző bogyósgyümölcsűekben előforduló fenhexamid tekintetében érvényben lévő MRL-ek módosításáról). EFSA Journal, 2014; 12(7): 3785. [18. oldal].

(5) Európai Élelmiszerbiztonsági Hatóság: Review of the existing maximum residue levels (MRLs) for kresoxim-methyl according to Article 12 of Regulation (EC) No 396/2005 (A krezoxim-metil maradékanyag-határértékének a 396/2005/EK rendelet 12. cikke szerinti felülvizsgálata). EFSA Journal, 2014; 12(1): 3549. [70. oldal].

(6) Európai Élelmiszerbiztonsági Hatóság: Review of the existing maximum residue levels (MRLs) for thiacloprid according to Article 12 of Regulation (EC) No 396/2005 (A tiakloprid maradékanyag-határértékének a 396/2005/EK rendelet 12. cikke szerinti felülvizsgálata). EFSA Journal, 2014; 12(3): 3617. [111. oldal].

(7) Európai Élelmiszerbiztonsági Hatóság: Review of the existing maximum residue levels (MRLs) for trifloxystrobin according to Article 12 of Regulation (EC) No 396/2005 (A trifloxistrobin maradékanyag-határértékének a 396/2005/EK rendelet 12. cikke szerinti felülvizsgálata). EFSA Journal, 2014; 12(2): 3592. [81. oldal].

(8) Reasoned opinion on the modification of the existing MRL for trifloxystrobin in cane fruit (Indokolással ellátott vélemény a vesszőn termő bogyósgyümölcsűekben előforduló trifloxistrobin tekintetében érvényben lévő MRL módosításáról). EFSA Journal, 2014; 12(7): 3751. [17. oldal].